Majakani

Manjakani atau majakani (nama saintifik: Quercus infectoria) adalah spesies pokok oak yang dikenali bertaburan asal di bahagian Eropah selatan (tanah Yunani dan Kepulauan Aegea Timur) dan Timur Tengah (Turki, dan Cyprus ke Israel/Palestin sampai ke Iran).

Pokok ini dikenali menumbuhkan "buah" puru membengkak (galla) yang disebabkan tindak balas jangkitan suatu jenis tebuan (dalam genus Cynipidae) yang hinggap bertelur pada dahan-dahan muda pokok ini, lalu "buah" yang muncul ini tertumbuh untuk menutupi anak-anak tebuan yang menetas. Ketulan puru-puru yang terbentuk ini secara tradisional digunakan selama berabad-abad di Asia untuk tujuan berubat, penyamakan kulit serta membuat pewarna dan dakwat.

Sifat kimia 
Buah manjakani mempunyai bahan-bahan kimia tanin sekitar 50-70% manakala selebihnya surihan sebatian lain seperti asid galat dan asid elagik. Kandungan tanin dapat merencatkan perkembangan dinding sel kulat melalui penggabungan dengan prolin membentuk gumapalan yang tidak boleh pulih kepada bahan dan bentuk asalnya; keadaan ini memberi peluang kepada fenol dan saponin menguraikan dinding sel ini membasmi pelbagai jenis kulat terutamanya pada Candida albicans.

Manjakani juga mempunyai ciri antivirus, antibakteria dan antilarva.

Kegunaan 
Kandungan taninnya menjadikan bahan ini didapatkan sebagai bahan menyamak kulit.

Serbuk hasil pemecahan buah manjakani boleh dijadikan usapan pada luka luaran serta luka dalaman wanita yang bersalin. Ia juga merupakan bahan pelawas kerana kandungan serat yang tinggi.

Masyarakat semenanjung Malaysia menggunakan buah manjakani sebagai ramuan utama dalam ubat minum oleh wanita selepas melahirkan untuk mengembalikan keanjalan dinding rahim.

Rujukan 

Tumbuhan perubatan